b'\n_START_ARTICLE_\nKobona\n_START_PARAGRAPH_\nKobona (ven. \xd0\x9a\xd0\xbe\xd0\xb1\xd0\xbe\xcc\x81\xd0\xbd\xd0\xb0) on kyl\xc3\xa4 Leningradin alueen Kirovskin piirin Suhojen kunnassa Ven\xc3\xa4j\xc3\xa4ll\xc3\xa4. Se sijaitsee Kobonajoen suussa Laatokan rannalla l\xc3\xa4hell\xc3\xa4 Laatokan kanavaa._NEWLINE_Kyl\xc3\xa4 mainitaan ensimm\xc3\xa4isen kerran Novgorodin Vatjan viidenneksen verokirjassa vuonna 1499/1500. Perinteinen elinkeino oli kalastus. 1700-luvulla vanhan Laatokan kanavan rakentamisen j\xc3\xa4lkeen asukkaat harjoittivat my\xc3\xb6s kaupank\xc3\xa4ynti\xc3\xa4. Toisen maailmansodan aikana Kobonasta alkoi piiritetyn Leningradin ulkomaailmaan yhdist\xc3\xa4nyt "El\xc3\xa4m\xc3\xa4n tie". Siell\xc3\xa4 sijaitsi evakuointikeskus ja satama, jonne oli vedetty rautatielinja._NEWLINE_Kobonassa on toimiva Nikolaos Ihmeidentekij\xc3\xa4n kirkko. El\xc3\xa4m\xc3\xa4n tielle ja runoilija Aleksandr Prokofjeville omistettu museo tuhoutui huhtikuussa 2010 sattuneessa tulipalossa. Seutu on suosittu virkistyskalastuskohde.'